《飞鸿亭》
宋代·贺铸

禅林跨山胁，飞构凿崚嶒。
千里寄双睫，百忧消一登。
斯游属公暇，晓日东南升。
霜野明练甲，云阴垂海鹏。
东州地阳暖，腊月川无冰。
大艑出洪口，突去如骞腾。
趺坐思方寂，桐鱼闻饭僧。
生台饱驯鸽，散上浮图层。
矫首发长啸，清风鼓尘膺。
寥寥紫虚路，鸿雁正凭凌。
仿像中散公，俯手朱丝绳。
粉绘久零落，爽灵呼不应。
顾余识尤寡，况复无才称。
行且置缨笏，庵栖宗大乘。
二子勿多诮，有心何不能。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。